Motî:schoûter - Wikipedia

# Motî:schoûter

### Èn årtike di Wikipedia.

schoûter u aschoûter (codjowaedje)

I. [v.c.]

1. ôre eyet prinde asteme a çou k' on-z ôt. Aschoûtez çki dj' vos va dire. Cwand dji vs schoûte djåzer do vî tins, dji vs trove bén anoyeus (C. Massaux). Dji vos vou berdeler et n' nén vos aschoûter (J. Beaucarne). Les djins di ç' costé ci, i les fåt aschoûter: des côps c' est co bén vraiy, des côps, c' est des mintreyes. (J. Beaucarne). O ! aschoûte bén: "si ti vleus, saiss, T' pôreus bén esse ttossu crås k' mi, respond i l' tchén (L. Bernus). Les årtisses ki s' ecråxhént di s' saeyin schoûtént les idêyes k' il aveut l' agrè d' consyî (Florian rat. pa. F. Nyns). F. écouter, prêtre l' oreille. >> Li ci ki cåze seme, li ci ki schoûte mexhnêye: on wangne dipus a schoûter k' a cåzer. Franwal: ahåyant po: La parole est d'argent mais le silence est d'or. >> Li ci ki schoûte ås ouxhs ôt sovint må: Li ci (cene) ki vout sawè çou k' les djins djhèt et ki n' el riwåde nén, i (ele) candje sovint çou k' on-z a dit cwand i (ele) li repete.

2. fé çou k' on mwaisse comande di fé. C' est on chef k' est bén aschouté. I fåt aschoûter ses parints. On dit eto: obeyi a. F. obéir à. >> I schoûtèt bén mins il obeyixhèt må: djeu d' mots so les deus sinses di "schoûter". >> Si ti n' schoûtes nén, dji t' va fé voyaedjî: dji t' va pûni. >> èn nén schoûter dpus k' ene hawe: må schoûter. Dj' a on gamén ki n' schoûte nén dpus k' ene hawe (P.J. Dosimont). F. être indiscipliné.

3. croere et-z aconter. I n' fåt nén todi schoûter tot çk' on dit. N' el schoûte nén: gn a nén pus conteu d' crakes ! F. croire, accepter, admettre, tenir compte de, ajouter foi à.

II. [v. a nén scrît coplemint]

1. tinde l' oraye po-z ôre. Schoûte on pô, schoûte ene miete, schoûtez ene gote. I schoûte azès ouxhs. Schoûte cwand k' on t' cåze ! Schoûte bén, Tchitcholyin, dji paye ene crinme a m' gamén, et après, ti petes å diale avou t' coine ki nos speye les orayes (A. Goethals).

2. roter droet. Schoûtez cwand k' on vs dit åk. C' est bea èn efant ki schoûte bén. I n' el sepèt fé schoûter. Nén dandjî do bouxhî dso po les fé schoûter, da. F. obéir à.

III. [v.s.c.] ratinde. L' etermint schoûteut a l' ouxh ki li mnujhî åyaxhe clawé l' covra do waxhea (R. Dedoyard). F. attendre, patienter. >> schoûte ouy, schoûte dimwin: ratourneure dins on racontaedje po dire k' on ratind po rén. >> Li plouve aschoute: ele ratind divant d' rataker. ploure a solea schoûtant: ploure et fé do solea. Cwand i ploût a solia schoûtant, c' est sine k' i plourè co l' londmwin (ramexhné pa A. Balle). >> schoûter après: ratinde après. I schoûtént après mi dvant l' ouxh.

IV. si schoûter [v.pr.]

1. schoûter çou k' on dit lu-minme. >> si schoûter pårler: cåzer bråmint et grandiveuzmint.

2. fé çou k' on sondje k' est bon. Si dj' m' åreu yeu schoûté, dji n' î åreu nén yeu stî, a vosse bal. Franwal: ahåyant po: suivre sa première idée.

3. shuve des noerès idêyes k' on-z a divins lu-minme (come cwè on-z est tofer malåde, evnd.). I s' schoûte ditrop: il est todi å docteur. F. s'angoisser, s'alarmer, s'inquiéter.

Disfondowes: choûter, ascoûter, hoûter, hyoûter, choûtè hoûtî, choûtî, ascouter, tchoûter.

Etimolodjeye: latén auscultare (minme sinse).

djuraedje schoûte al constitucion e walon (pa Claude Snaps a Bôvetchén, e 2000)

| schoûte u aschoûte [f.n.]

1. cwålité do ci ki schoûte bén, (k' obeyixh bén). C' est co onk ki n' a nole schoûte. Dji djeure schoûte al constitucion et ås lwès do peupe bedje (siermint e walon da C. Snaps). C' est èn efant ki n'a pont d' aschoûte. Totes foû d' zeles, sins pus d' aschoûte, ele vont vey après leu pere (V. Carpentier). F. obéissance, docilité. >> n' awè nén pus d' aschoûte k' on djonne di tchén, k' on moulet: èn nén saveur schoûter.

2. termene k' on-z est ki schoûte. Nos estans al schoûte di tolminme ké rclamaedje: gn a on live metou esprès po ça. Il est al schoûte. F. écoute.

3. çou k' on-z a oyou tot schoûtant. >> aveur boune schoûte: aveur oyou k' ça aléve bén. F. écho favorable. >> èn nén awè boune schoûte: èn nén vey les afwaires aler do bon costé. F. ne pas avoir bon espoir. On dit eto: èn nén aveur boune maye.

4. totes les djins ki vs schoûtèt. F. auditoire, audience. >> awè d' l' aschoûte: awè des djins ki vs aschoûtèt. C' est èn ome k' a d' l' aschoûte. Franwal: ahåyant po: "être influent".

Disfondowes: choûte, ascoûte, ascoute, hoûte.

| schoûteu u aschoûteu, schoûteuse, aschoûteuse u schoûtresse, aschoûtresse [o.f.n.]

1. li ci (cene) ki schoûte po sawè çou ki n' el riwåde nén. Cåzez pus bas, i gn a kécfeye des aschoûteus. On dit eto: schoûteu-ås-ouxhs. F. curieux, oreille indiscrète.

2. li ci (cene) ki schoûte li posse di radio. Cwand k' on cåze o posse, i n' fåreut nén dire ene sacwè ki pôreut sbarer les schoûteus. F. auditeur (trice).

Disfondowes: choûteu(se), ascoûteu(se), choûtresse ascoûtresse, ascouteu, hoûteu.

| schoûtaedje u aschoûtaedje [o.n.] no d' fijhaedje et no di çou k' est fwait (accion et si rzultat) pol viebe "schoûter". I n' sårént sawè cwè k' après l' schoûtaedje des temons. Dji n' a måy admetou l' aschoûtaedje ås ouxh. Li schoûtaedje des efants, c' est come on les aclive, dai, ça ! F. audition, écoute, obéissance.

Disfondowes: choûtèdje, ascoûtèdje, hoûtèdje, choûtadje, choûtâdje, ascoutâdje.

| schoûta u aschoûta [o.n.] schoûte (cwålité do ci ki schoûte bén, k' obeyixh bén). I n' est nén må-djinti, mins i n' a pont di schoûta. C' est ene brake ci tchén la: pont di schoûta, pont d' rahouca ! F. obéissance, discipline.

Disfondowes: choûta, ascoûta.

Etimolodjeye: cawete -a.

| schoûtant u aschoûtant, schoûtante u aschoûtante

I. [o.f.n.]

1. schoûteu(se) å posse. F. auditeur.

2. djin ki ratind s' toû (å docteur, so ene lisse). On dit eto: rawårdeu.

>> lisse (u: djivêye) des schoûtants: lisse di djins ki ratindèt po-z awè ene plaece. F. liste d'attente.

II. [addj.] k' obeyixh bén. Waite on pô come il est bén schoûtant, vosse tchén. F. obéissant.

| schoûtance u aschoûtance [f.n.] cwålité d' onk ki schoûte bén. Pol ricete do bouneur des manaedjes : cwate u cénk potikets d' schoûtance avou cénk u shijh lives di douceur (L. Poulet). F. obéissance.

| schoûtoe u aschoûtoe [o.n.]

1. pitite usteye k' on s' mete dins l' oraye, po mî schoûter. Il aveut les aschoûtoes del wåcman e ses orayes; comint årîz vlou k' il åreut oyou ene sacwè ? F. écouteur.

2. (po balter) l' oraye leye-minme Drouve tes schoûtoes ! I nos ont siervou on plat d' aschoûtoes et d' pesteloes (des orayes et des pîs d' pourcea). Come il est sourdaxhe, d' ene mwin, i drouve onk di ses schoûtoes po n' rén piede del conversåcion (C. Massaux). Elle aveut trop pô d' ses deus schoûtoes po fé moussî dins s' cour çou k' i lyi racontéve (L. Somme). F. oreille, pavillon.

Disfondowes: choûtwè, ascoûtwè, choûtoû, hoûteu, ascoutoû.

| schoûtrale u aschoûtrale [f.n.] schoûtoe (oraye). Il ont des schoûtrales et i n' sårént ôre, on nez et i n' sårént oder (psåme, ratourné pa G. Sfasie). F. écouteur.

Disfondowes: choûtrale, ascoûtrale, hoûtrale, choûtrele.

Mots d' aplacaedje :

- schoûte-s'-i-ploût.
- sins-schoûte
- schoûteu-ås-ouxhs

Parintêye :

- aschoûter 2 (aprepyî po schoûter).
- rischoûter

Prin del pådje «http://wa.wikipedia.org../../../s/c/h/Mot%C3%AE%7Escho%C3%BBter.html»

##### Views

- Årtike
- Copene
- Modêye d' asteure

##### Cweri